La Platja de Gandia es troba entre les 8 de l'estat que compten amb serveis específics de Creu Roja per a persones amb mobilitat reduïda
29 juliol 2021

## La Platja de Gandia es troba entre les 8 de l'estat que compten amb serveis específics de Creu Roja per a persones amb mobilitat reduïda29 juliol 2021Última actualització: 30 juliol 2021

![](../gestion/img/994f69d47fe97552885e364f61e89b49f2806d802f9896e115626cacf78526c2.jpg)  
  

La **regidora de Benestar Social, Inma Rodríguez,** acompanyada de l’**edil de Sanitat, Liduvina Gil,** i junt amb el **president Local de Creu Roja Gandia i vicepresident provincial de l’entitat, Antoni Martínez,** i la **gerent de la Fundación AXA, Maria José Ballestero,** ha visitat aquest matí les dependències de Creu Roja a la Platja de Gandia (encreuament del Passeig Marítim amb carrer Illes Canàries) per a conèixer els serveis de bany adaptat per a persones amb mobilitat reduïda que s’hi ha instal·lat gràcies a la col·laboració de l’Ajuntament de Gandia amb les dues entitats.

Després d’un recorregut per les diverses instal·lacions on el personal de Creu Roja ha explicat les funcions de casa servei, Rodríguez ha mostrat la seua satisfacció per la dotació d’aquests nous recursos que Gandia “_acull amb les mans obertes_”, i ha agraït la col·laboració d’AXA i de Creu Roja per firmar aquest conveni que espera que dure molts anys, perquè “_les persones amb necessitats especials també necessiten gaudir de la platja amb tots els serveis a la seua disposició_”.

En la seua intervenció, Martínez ha agraït la instal·lació d’aquests serveis que comencen amb un pàrquing reservat per a les persones amb mobilitat reduïda; una passarel·la de fusta més ampla; un nou reposa mans; una grua elèctrica; vestuaris, dutxes i zones específiques d’ombra. Amb cadires i gandules adaptades, crosses...  A més, els usuaris compten amb l’assistència del personal de Creu Roja i material tècnic facilitat per AXA destinat tant per al bany com per a l’entreteniment fora d’ell, com és el cas d’un animador sociocultural i un fisioterapeuta que donen serveis als usuaris del bany adaptat set dies a la setmana: “_Una labor social que ajuda a Creu Roja a complir el repte d’estar cada vegada més proper de les persones i de ser millors_”.

En el seu torn, Ballestero ha assegurat que la col·laboració pública-privada amb els ajuntaments i amb socis estratègics com Creu Roja dóna com a resultat un “_projecte inclusiu tan important i tan necessari_”, també per al turisme, que es desenvolupa a vuit platges de l’Estat espanyol, tres d’elles a la Comunitat Valenciana (Gandia, Dènia i València) i que espera que es puga ampliar. Així mateix, ha assegurat que Gandia ha acollit aquesta iniciativa amb molta il·lusió i que “_les persones amb necessitats especials elegeixen la seua platja per a vindre i gaudir d’aquests serveis_”. 

Finalment, Gil ha valorat l’esforç de l’entitat privada, que, “_a través d’aquesta col·laboració, destina els seus beneficis a l’ajuda social i a millorar les condicions de vida de les persones_”, i ha mostrat el suport del Consistori gandià per a continuar col·laborant amb aquest tipus d’iniciatives.

[Twittear](https://twitter.com/share)